Referat af repræsentantskabsmøde i KVO
31. maj 2007 / AS

Tid og sted: 	Torsdag den 19. april 2007 kl. 19.00 på Ejby Mølle. 
Deltagende vandforsyninger: 
Bellinge-Vest Vandværk.
Bellinge-Øst vandværk.
Fangel Vandværk.
Fraugde-Over-Holluf Vandværk.
Højby Vandværk.
Næsby Vandværk.
Odense Vandselskab.
Spedsbjerg Vandværk.
Søhus Vandværk.
Tarup Vandværk.

Øvrige deltagere: 
Odense Kommune ved Knud Søndergaard og Jakob Qvortrup Christensen.

1) Valg af dirigent: 
Vagn Nielsen - Næsby Vandværk blev forslået og valgt enstemmigt som dirigent.
Vagn konstaterede at formalia vedrørende varsel af mødet var overholdt.

2) Formandens beretning: (ved Arne Svendsen)
Dette KVO repræsentantskabsmøde er det 6. ordinære siden stiftelsen i 2001. Der er også i år sket mange ting såvel udenfor som indenfor KVO-regi. I forbindelse med en strukturændring i Odense Kommune er der endvidere sket det at vi har fået ny kontaktperson. Vi har sagt farvel til Marianne Bjerre Christiansen fra Odense Kommune og goddag til geolog Jakob Qvortrup Christensen.
 
Vandforsyning hører nu under Odense Kommune, Landbrug og Grundvand, og vi har den fornøjelse at have kontorchef Knud Søndergaard og Jakob med i aften. Efter afslutning af den ordinære generalforsamling vil Jakob gerne fortælle os noget om hvordan samarbejdet med Odense Kommune forventes at køre fremover.

Vi har i denne KVO-periode holdt 4 bestyrelsesmøder siden sidste ordinære repræsentantskabsmøde. Referater fra bestyrelsesmøderne er tilsendt samtlige KVO-medlemmer. Der har været arbejdet med eller drøftet følgende emner:
a) Revision af vandforsyningsplanen.
Vandforsyningsplanen har nok været det vigtigste emne. Planens bilag pr. vandforsyning har været sendt i høring hos forsyningerne inden den politiske behandling og følgende offentlige høringsperiode. Planen har nu været i offentlig høring og Jakob vil komme ind på den endelige politiske behandling.
b) Serviceeftersyn af vandsektoren.
Regeringen har ved Miljøministeren arbejdet flere år med et oplæg til effektivisering af vandsektoren, både vandforsyning og spildevand. Det politiske arbejde er nu endt i et bredt politisk forlig hvor der vil ske en række ændringer for vandforsyninger der har en årlig udpumpning på 200.000 m3 eller derover. (fx krav om gennemsigtighed via benchmarking og prisloftsstyring fra centralt hold) Disse ændringer vil dog kun påvirke de 3 største forsyninger i KVO.
c) Sikring af vandforsyningsanlæg.
Sikring af vandforsyningsanlæg blev pludselig et emne på grund af drengestreger i Greve. Det har været drøftet i bestyrelsen og det smitter nok også lidt af på vandforsyningsplanen.
d) Indsatsplaner på grundvand.
Indsatsplaner på grundvandsområdet har indtil januar i år været håndteret af Fyns Amt, hvor planerne blev endelig besluttet i det daværende Trafik & Miljøudvalg. Med kommunalreformen ændrer dette sig således at kortlægningen sker i statslig regi og indsatplanerne udarbejdes og besluttes i kommunalt regi. Det vil sige at det tidligere amtslige koordinationsforum erstattes af et tilsvarende kommunalt koordinationsforum. Odense Kommune har meldt ud at KVO kan få 2 repræsentanter i dette kommende koordinationsforum. Dermed kommer KVO til at spille en meget vigtig rolle i det kommende samarbejde om grundvandsbeskyttelse. Rent praktisk foreslår den nuværende bestyrelse at der blandt de valgte KVO-bestyrelsesmedlemmer findes 2 repræsentanter, blandt de private forsyninger, til at varetage KVO’s interesser i koordinationsforum.

Samlet set syntes jeg at KVO - igen i år - har løst opgaven som er dels at udveksle erfaringer vandværkerne imellem og dels være et konstruktivt bindeled til tilsynsmyndigheden – Odense Kommune.
Jeg vil gene slutte med at takke for det gode samarbejde i bestyrelsen og med alle øvrige KVO-medlemmer, samt med Odense Kommune.

Beretningen blev godkendt. Punktet omkring sikring af vandforsyningsanlæg gav dog anledning til følgende bemærkninger:
-	Fangel Vandværk mente at sagen fra Greve Vandværk bør gennemgås i detaljer således at vi alle kan lære af den. (efterskrift: Sagens kerne er at en aflåst boring var brudt op og da der ikke er installeret indbrudsalarm på boringen opdages hærværket først ved et manuelt tilsyn med boringen. Der blev konstateret spor af rottegift (stryknin) ved boringen. Herudover kunne det spores i drikkevandet, men i helt ufarlige koncentrationer.)
-	Bellinge-Vest Vandværk spurgte om der er lovændringer på vej i form af skærpede krav til sikring af vandforsyningsanlæg. AS kunne svare at Miljøstyrelsen ikke overvejer lovændringer på området. (”Sikring af vandforsyningen” vedlagt som bilag 1.) 
-	Søhus Vandværk meddelte at de faktisk har installeret indbrudsalarm på både vandværk og boringer. 

3) Godkendelse af regnskab: 
Kristian Korsager - gennemgik KVO-regnskabet for år 2006. Det reviderede regnskab viser et overskud på kr. 9.465,26. 
Regnskabet blev godkendt uden bemærkninger.

4) Fastlæggelse af kontingent for indeværende år:
Kristian Korsager fremlagde forslag om at der ikke opkræves kontingentet for 2007, da overskuddet efter 2006 er tilstrækkeligt til at dække omkostningerne i indeværende år.
Forslag om kontingentfrit 2007 blev godkendt uden bemærkninger.

5) Indkomne forslag: 
Der var ingen indkomne forslag.

6) Valg til bestyrelsen: 
Følgende bestyrelsesmedlemmer var på valg:
- Susanne Kabell, Spedsbjerg Vandværk.
- Jørgen Bonde Johansen, Højby Vandværk.
- Kristian Korsager, Fraugde-Over-Holluf Vandværk.
- Niels Bøhnke, Brændekilde Vandværk. (suppleant)

Alle havde på forhånd tilkendegivet at de var villige til at modtage genvalg, men enkelte var også meget indstillet på at give plads til nye kandidater. Der kunne dog ikke findes yderligere kandidater, hvorfor alle nuværende kandidater blev genvalgt med applaus.

KVO-bestyrelsen er således uændret:
- Susanne Kabell, Spedsbjerg Vandværk.
- Jørgen Bonde Johansen, Højby Vandværk.
- Kristian Korsager, Fraugde-Over-Holluf Vandværk.
- Jørgen Storm, Tarup Vandværk.
- Arne Svendsen, Odense Vandselskab as.
- Niels Bøhnke, Brændekilde Vandværk. (som suppleant)

Herudover blev Ib Jespersen, Bellinge Øst Vandværk genvalgt som revisor. (vælges for et år)

7) Eventuelt: 
I forbindelse med etablering af mange nye bredbåndsnet er der blevet ”rift” om pladsen i fortovet hvor også mange af vore vandforsyningsledninger er placeret. Der er efterhånden mange eksempler på at andre ledninger placeres lige over vandledninger. Det skaber naturligvis problemer når vandledningen skal frigraves på et senere tidspunkt.

Problematikken blev taget op af Mogens Pedersen, Bellinge-Vest Vandværk, og der blev spurgt til hvordan de øvrige vandværker forholder sig. Jørgen Storm, Tarup Vandværk nævnte at der har været holdt møde med Odense Kommune, Park & Vej som formidler opgravningstilladelser for veje og arealer tilhørende Odense Kommunes. Der er god vilje til at indskærpe krav til respektafstande, men der er ikke kontrol med udførelsen.

Artikel fra FVD’s Vandposten nr. 157 om emnet blev nævnt, og den er derfor vedlagt som bilag 2 til referatet. Endvidere blev det vedtaget at KVO tager emnet op på kommende møde.

Herefter blev repræsentantskabsmødet lukket og dirigenten takkede for god ro og orden!

-------------------------------------------------------------------------------------------------------------------------

Efter det officielle repræsentantskabsmøde fortsatte aftenen med præsentation af: 
1)	Kommunens rolle over for vandforsyningerne efter kommunalreformen.
2)	Vandforsyningsplan 2006 – 2018. 
3)	Kommende indsatsplanlægning på grundvandsområdet.

Alle emner blev fremført ved Jakob Qvortrup Christensen, Odense Kommune, By- og Kulturforvaltningen, Natur, Miljø og Trafik. 

Det var en meget fin præsentation og der udspandt sig en god drøftelse af de udfordringer, der ligger foran både vandforsyningerne og kommunen. (præsentationen er vedlagt som bilag 3)

Den korte konklusion er at Odense Kommune lægger op til et fortsat godt og tæt samarbejde med vandforsyningerne, dels direkte og dels gennem KVO. Og det er vi glade for!